Агенцијата за заштита на правото на слободен пристап до информациите од јавен карактер согласно член 109 став 4 од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Жалбата изјавена од А.Ч. од Скопје поднесена против Решение на Министерството за внатрешни работи, по предметот Барање за пристап до информации од јавен карактер, на 04.03.2024 година го донесе следното

**Р Е Ш Е Н И Е**

**1**. Жалбата изјавена од А.Ч. од Скопје поднесена против Решението на Министерството за внатрешни работи бр.16-1.2-136/3 од 24.01.2024 година, заведена во Агенцијата под бр.08-30 на 16.02.2024 година, по предметот Барање за пристап до информации од јавен карактер**, СЕ ОДБИВА како неоснована**.

**О Б Р А З Л О Ж Е Н И Е**

## А.Ч. од Скопје, како што е наведено во Жалбата на 23.01.2024 година поднел Барање за пристап до информации од јавен карактер до Министерството за внатрешни работи, со кое побарал по пошта да му се достави препис од следната информација:

„Во Билтенот на МВР, достапен <https://mvr.gov.mk/izvadok-od-dnevni-nastani/3201> за 28 декември 2023 година е регистриран следниот настан:

На 28.12.2023 во 11.50 часот во Полициската станица Кочани било пријавено дека на ул.„Стево Теодосиевски“ во Кочани, А.Н. (24) од возило „фолсфаген пасат“, ја турнал М:М(73) од Кочани. М.М. се здобила со тешки телесни повреди констатирани во Општата болница Кочани. Извршен бил увид од увидна екипа од Полициската станица Кочани.

Ве молам за информација како правно е кфалифициран овој настан: 1) само како кривично дело или и како прекршок и 2) по кој член од Кривичниот законик и евентуално од Законот за безбедност на сообраќајот на патиштата ќе одговара сторителот?.“

Постапувајќи по ова Барање, Имателот на информации на 31.01.2024 година, на Барателот му доставил Решение за одговор на барање за слободен пристап до бараната информација информација бр.16.1.2-136/1 од 23.01.2024 година, каде е наведено:“...Настанот во билтенот на ПО за БПС Кочани е евидентиран како сообраќајна незгода со тешки телесни повреди, за која од страна на увидна екипа е извршен увид по овластување на ЈО од ОЈО Кочани. Од страна на екипа на крим техника извршена била крим техничка обработка на возилото со добиена Наредба од ЈО Кочани, приберени се потребни материјални докази од лице место и истите се доставени до Оддел за вршење на соодветна анализа – ОФИ Скопје. Исто така изготвено е писмено известување до ЈО за преземените мерки, за што е потребно пристигнување на соодветни анализи и вештачење. По пристигнувањето на соодветни анализи ќе биде известен ЈО од ОЈО Кочани од чија страна ќе бидат добиени конкретни насоки за постапување...“.

Незадоволен од наведеното Решение, Барателот на информации на 16.02.2024 година поднесе Жалба до Агенцијата, заведена во архивата на Агенцијата под бр.08-30. Во Жалбата е наведено “...Бидејќи решението не содржеше конкретен и целосен одговор на бараните информации повторно се обратив до МВР согласно чл.24 (4) од Законот за слободен пристап до информации од јавен карактер, со барање доставената информација да се дополни со она што конкретно беше побарано со Барањето за слободен пристап до информации од јавен карактер, т.е. 1) дали сторителот ќе одговара само за кривично дело и да се наведе конкретниот член од Кривичниот законик по кој ќе биде гонет ....дали ќе одговара и прекршочно и по кој член од Законот за безбедност на сообраќајот на патиштата....На 1 февруари го добив истиот одговор на е-маил-решение бр.16.1.2.-136/6....“.

Агенцијата со електронски допис бр.08-30 од 16.02.2024 година, ја препрати Жалбата до имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 26.02.2024 година до Агенцијата по електронски пат достави Допис бр.16..1.2-136/7 од 26.02.2024 година и сите списи во врска со предметот. Во Дописот е наведено: “...Во прилог Ви доставуваме целокупниот пропратен материјал, по однос на жалба доставена до Агенцијата за заштита на правото на слободен пристап до информации од јавен карактер од страна на Барателот Александар Чавлевски“. Во прилог ги достави следните списи: Одговор од СВР Штип (број 23.28.6.1-458/1 од 24.01.2023 година); Одговор до Александар Чавлевски (број 16.1.2-136/3 од 24.01.2024 година); Одговор на дополнително барање од Александар Чавлевски (број 16.1.2-136/6 од 01.02.2024 година); Произнесување по однос на жалба од СВР Штип (број 23.28.6.1-458/2 од 22.02.2024 година).

На 27.02.2024 година, Александар Чавлевски од Скопје до Агенцијата преку електронска пошта достави Допис заведен во Агенцијата под бр.08-30 во кој наведува дека: “ Од Известувањето од МВР Кочани не е јасно дали јас треба директно да се обратам до ОЈО Кочани (бидејќи известувањето е адресирано до СВР Штип). Доколку е така, јас сум подготвен делумно да ја повлечам жалбата за првата информација која гласи:  1) дали сторителот ќе одговара само за кривично дело и да се наведе конкретниот член од Кривичниот законик по кој ќе биде гонет (на пр. дали е тоа чл.300 КЗ „Тешки дела против безбедност против луѓето и имотот во сообраќајот „( во врска со чл.297 КЗ).  Во останатиот дел жалбата останува, бидејќи МВР е исклучително надлежно за примена и гонење на прекршоците од Законот за безбедност на сообраќајот на патиштата ...“.

На 04.03.2024 година, Министерството за внатрешни работи до Агенцијата преку електронска пошта достави Одговор за дополнување по однос на жалба број 08-30 од 16.02.2024 година од Барателот Александар Чавлевски од Скопје бр.16.1.2-136/8 од 01.03.2024 година, во кој е наведено: “...По однос на дополнувањето доставено до нас на 27.02.2024 година, Ве известуваме следното: Во однос на првиот дел, барателот треба лично да се обрати до ОЈО Кочани. Во однос на вториот дел во врска со сообраќајната незгода случена на ден 28.12.2023 година Кочани, од страна на ПО за БПС Кочани на М.М му е издаден прекршочен платен налог и Записник за констатиран прекршок по член 113 ст.4 од ЗБСП“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја одби како неоснована**, поради следното:

Агенцијата утврди дека Имателот на информации постапил правилно по Барањето за пристап до информации од јавен карактер со тоа што му одговорил на Барањето на барателот и на Дополнителното барање, согласно своите надлежности, кои произлегуваат од неговиот lex specialis. Со одговорот на точка 2 од Барањето, Имателот на информации всушност одговара и на точка 1 од Барањето.

Агенцијата му укажува на Барателот на информации дека на неговото Барање му е доставен одговор во рамките и надлежностите со кои располага Имателот на информации.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**